b'\n_START_ARTICLE_\nPagvo\xc5\xa1o konferencijos mokslo ir pasaulio klausimais\n_START_PARAGRAPH_\nPagvo\xc5\xa1o konferencijos mokslo ir pasaulio klausimais (angl. Pugwash Conferences on Science and World Affairs) \xe2\x80\x93 tarptautin\xc4\x97 organizacija, sub\xc5\xabrusi pasaulio mokslo ir visuomen\xc4\x97s veik\xc4\x97jus, siekianti ma\xc5\xbeinti ginkluot\xc5\xb3 konflikt\xc5\xb3 pavoj\xc5\xb3 ir spr\xc4\x99sti pasaulinio saugumo gr\xc4\x97smes. 1957 m. \xc5\xa1i\xc4\x85 organizacij\xc4\x85 \xc4\xafk\xc5\xabr\xc4\x97 D\xc5\xbeozefas Rotblatas ir Bertranas Raselas Pagvo\xc5\xa1e, nedideliame pakrant\xc4\x97s miestelyje Naujosios \xc5\xa0kotijos provincijoje, Kanadoje, po to, kai 1955 m. 11 garsiausi\xc5\xb3 mokslinink\xc5\xb3 paskelb\xc4\x97 antikarin\xc4\xaf Raselo\xe2\x80\x93Ein\xc5\xa1teino manifest\xc4\x85.\n_START_SECTION_\nTarptautinis pripa\xc5\xbeinimas\n_START_PARAGRAPH_\nPra\xc4\x97jus 50 met\xc5\xb3 po atomin\xc4\x97s bombos numetimo Hirosimoje ir Nagasakyje, 1995 m. Rotblatui ir Pagvo\xc5\xa1o konferencijoms buvo paskirta Nobelio taikos premija u\xc5\xbe j\xc5\xb3 pastangas branduolinio nusiginklavimo srityje. _NEWLINE_Vienos paskutini\xc5\xb3j\xc5\xb3 Pagvo\xc5\xa1o konferencij\xc5\xb3 2013 m. vyko Stambule (Turkija), 2015 m. - Nagasakyje (Japonija), 2017 m. \xe2\x80\x93 Astanoje (Kazachstanas).\n_START_SECTION_\nValdymo strukt\xc5\xabra\n_START_PARAGRAPH_\nPagvo\xc5\xa1o jud\xc4\x97jimo organizacijos vadovaujantys pareig\xc5\xabnai yra prezidentas, generalinis sekretorius ir vykdomasis direktorius. Oficialus vald\xc5\xbeios organas yra Pagvo\xc5\xa1o taryba, sudaryta i\xc5\xa1 28 nari\xc5\xb3, paskirt\xc5\xb3 5 metams. Taip pat yra 6 nari\xc5\xb3 vykdomasis komitetas, kuris padeda generaliniam sekretoriui. Veikia keturi biurai Romoje, Londone, \xc5\xbdenevoje ir Va\xc5\xa1ingtone, remiantys Pagvo\xc5\xa1o veikl\xc4\x85, palaikantys ry\xc5\xa1ius su Jungtin\xc4\x97mis Tautomis ir kitomis tarptautin\xc4\x97mis organizacijomis. Yra daugiau kaip 40 nacionalini\xc5\xb3 Pagvo\xc5\xa1o grupi\xc5\xb3, veikian\xc4\x8di\xc5\xb3 nepriklausomai, da\xc5\xbenai remiam\xc5\xb3 nacionalini\xc5\xb3 mokslo akademij\xc5\xb3. Veikia tarptautin\xc4\x97s student\xc5\xb3 ir jaunimo Pagvo\xc5\xa1o grup\xc4\x97s, \xc4\xafsteigtos po \xc4\xafk\xc5\xabr\xc4\x97jo filantropo Sairuso Itono mirties 1979 m.'